༦༧༠༽༄། ། རི་ཆོས་བདུད་རྩིའི་བུམ་པ་ཆུང་བ། ། ན་མོ་གུ་རུ། བླ་མ་རིན་པོ་ཆེའི་ཞལ་ནས། དང་པོ་རི་ལ་འགྲོ་བའི་དུས་སུ། བར་ཆད་དང་དངོས་གྲུབ་ཐམས་ཅད་རང་གི་བསམ་པས་ནང་ནས་གནད་བསྒྱུར་བ་ཡིན་པས། ཐོག་མར་འགྲོ་བའི་དུས་སུ། བྱང་ཆུབ་ཀྱི་སེམས་དང་ལྡན་པའི་སྒོ་ནས་འགྲོ་བ་ཡིན། དེ་ནས་གནས་དེར་སླེབ་པའི་དུས་སུ་ཁྲེས་པོ་མ་བཤིག་པར། གཞི་བདག་དེ་ལ་སྐྱེས་ཀྱི་ཚུལ་དུ་གཏོར་མ་ཅིག་བྱིན་ལ་བཤད་སྦྱང་བྱས་ཏེ། བྱམས་པ་ཐུན་གཅིག་བསྒོམ། དེ་ནས་ཕྱོགས་དེ་ཐམས་ཅད་ཇོ་བོ་ཐུགས་རྗེ་ཆེན་པོ་ཞིག་ཏུ་བསྒོམ་ལ། དེའི་ངང་ལ་བྱམས་པ་སྙིང་རྗེ་བྱང་ཆུབ་ཀྱི་སེམས་འབའ་ཞིག་བསྒོམ། དེ་ནས་རང་གང་བྱེད་ཀྱི་དགེ་སྦྱོར་སྲོལ་དུ་བཅུག་ནས་དགེ་སྦྱོར་ལ་ཤིན་ཏུ་གྲིམས་པར་བྱའོ། ། དེ་ལྟར་བྱས་པ་ལ་མི་དང་མི་མ་ཡིན་པས་བར་ཆད་བྱེད་དུ་བྱུང་ན་ལམ་དུ་སློང་སྟེ། འདི་ལྟ་བུའི་དགེ་བསྐུལ་བྱེད་པ་ནི་འཇིག་རྟེན་ན་སྙིང་བརྩེ་ཞིང་ཕན་འདོགས་ཆེ་བ་ཕ་མས་ཀྱང་བྱེད་པ་མ་བྱུང་ན། ད་རེས་གོ་བཅད། ང་འདི་འདྲ་ཞིག་འོང་དུ་རེ་ནས་ཡོང་བ་ཡིན་གྱིས་བྱས་ལ། གནོད་བྱེད་དེས་གཙོ་བྱས་པའི་སེམས་ཅན་ཐམས་ཅད་ལ་བྱམས་པ་སྙིང་རྗེ་བྱང་ཆུབ་ཀྱི་སེམས་ཁྱད་པར་ཅན་བསྒོམ། དེ་ལྟར་བྱས་པས་ཁོ་བའི་བསམ་པ་ངན་པ་ཞི་ནས་རབ་ཆོས་སྐྱོང་དུ་འགྱུར། འབྲིང་ཡོན་བདག་བྱེད། ཐ་མ་ཡང་གནོད་པ་མི་བྱེད་པའི་སྟེང་དུ་ཕན་འདོགས་པ་ཡིན། གནས་དེ་ནས་འོངས་པའི་དུས་སུ་ཁྲེས་པོ་ལེགས་པར་དྲག་ལ། གཞི་བདག་དེ་ལ་གཏོར་མ་ཞིག་བྱིན་ནས་འདི་གར་སྡོད་ཅིག་ཅེས་བྱས་ལ་བཤད་སྦྱང་བྱས་ཏེ། རང་གར་འགྲོ་བའི་གནས་དེར་རིན་པོ་ཆེ་ལས་གྲུབ་པའི་མཆོད་རྟེན་ཞིག་ཏུ་བསམ། རང་ཉིད་གསེར་གྱི་རྡོ་རྗེ་རྩེ་དགུ་པ་ཞིག་ཏུ་གྱུར་ནས་ནམ་མཁའ་ལ་ཕར་སོང་ནས་སྔར་གྱི་མཆོད་རྟེན་དེའི་ནང་དུ་སྔར་གྱི་ཡི་དམ་གྱི་ལྷ་གཅིག་ཏུ་ཀྲོང་སོང་བར་བསམས་ལ། སྟོང་པ་ཉིད་ཀྱི་ངང་ལ་ཕྱི་མིག་མི་བལྟ་བར་འགྲོ་བར་བྱའོ། །རི་ཆོས་བདུད་རྩི་བུམ་པ་ཞེས་བྱ་བ་ཆོས་རྗེ་རིན་པོ་ཆེ་གསུངས་པ། ། ། །